Regering skop teen asiel vir 22 AfghaneBeitbrug-grenspos Foto: newzimbabwe.com Die Suid-Afrikaanse regering betwis ŉ hofbevel wat hom dwing om asiel toe te staan aan 22 Afghaanse burgers wat die land vanaf Zimbabwe wou binnekom nadat hulle ŉ maand lank in dié land met toeristevisums deurgebring het. Die Pretoriase hooggeregshof het Vrydag ŉ bevel uitgereik wat die regering verplig om die Afghaanse burgers in te neem nadat grensowerhede hulle ŉ dag vroeër by die Beitbrug-grenspos weggewys het. “Ons dink nie hulle het asiel nodig nie of dat hulle die aangewese roete gevolg het om asiel te verkry nie,” sê Aaron Motsoaledi, minister van binnelandse sake, nadat die regering die bevel Maandag in die hof betwis het. Uitspraak is voorbehou. Die groep bevind hulle intussen in Zambië. Motsoaledi bevraagteken veral die wyse waarop die Afghaanse burgers, vergesel deur drie Amerikaanse burgers, verlede week by Beitbrug opgedaag het. “Hier is mense wat veronderstel is om vlugtelinge met ernstige probleme te wees, maar hul aankoms word voorafgegaan deur ŉ brief van ŉ baie duur regsfirma,” sê ŉ skeptiese Motsoaledi. Die groep word verteenwoordig deur ŉ Amerikaanse nieregeringsorganisasie, bekend as The Lifeline Foundation. Die Suid-Afrikaanse regering het in 2021 ook geweier om 126 Afghaanse vliegtuigpassasiers in te neem ná die onttrekking van Amerikaanse troepe uit Afghanistan.